FI XM Euroopan unionin virallinen lehti L 321/53

KOMISSION PÄÄTÖS,

tehty 15 päivänä lokakuuta 2004,

yritysten hallinnointi- ja ohjausjärjestelmää käsittelevän eurooppalaisen foorumin perustamisesta

(2004/706/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo seuraavaa:

(1) Euroopan unionissa toimivat yritykset tarvitsevat välttämättä hyvää ja läpinäkyvää hallinnointi- ja ohjausjärjestelmää kilpailukykynsä ja tehokkuutensa parantamiseksi sekä osakkeenomistajien oikeuksien ja kolmansien osapuolten suojan vahvistamiseksi.

(2) Komissio perusti syyskuussa 2001 yhtiöoikeutta käsittelevän korkean tason asiantuntijaryhmän ja antoi sille tehtäväksi antaa yhtiöoikeuden nykyaikaisen sääntelykehyksen kehittämistä koskevia suosituksia; yhtiöoikeutta käsittelevän korkean tason asiantuntijaryhmä sai myöhemmin lisäksi tehtäväksi käsitellä erityisesti yritysten hallinnointi- ja ohjausjärjestelmään liittyviä aiheita

(3) Yhtiöoikeutta käsittelevän korkean tason asiantuntijaryhmän annettua loppuraporttinsa 4 päivänä marraskuuta 2002 neuvosto pyysi komissiota laatimaan yhtiöoikeutta ja omistajaohjausta koskevan toimintasuunnitelman; tämän toimintasuunnitelman olisi erityisesti oltava punnittu vastaus viimeaikaisiin yritysromahduksiin.

(4) Toukokuussa 2003 hyväksytyssä komission toimintasuunnitelmassa yhtiöoikeuden uudistamiseksi ja omistajaohjauksen parantamiseksi Euroopan unionissa (1) esitetään useita toimenpiteitä, jotka ovat tarpeen sääntelykehyksen nykyaikaistamiseksi ja yksinkertaistamiseksi; yksi näistä toimenpiteistä on yritysten hallinnointi- ja ohjausjärjestelmää käsittelevän eurooppalaisen foorumin (European Corporate Governance Forum) perustaminen.

(5) Neuvosto suhtautui 22 päivänä syyskuuta antamissaan päätelmissä myönteisesti toimintasuunnitelmaan, jota se piti tärkeänä tekijänä kehitettäessä avoimia ja hyvin toimivia pääomamarkkinoita laajentuneessa unionissa; neuvosto antoi tukensa komission näkemykselle, jonka mukaan asiantuntijoiden ja yleisön kuuleminen kuuluu olennaisena osana yhtiöoikeuden ja hallinnointi- ja ohjausjärjestelmän kehittämiseen Euroopan unionin tasolla, ja pani merkille, että komissio aikoo perustaa yritysten hallinnointi- ja ohjausjärjestelmää Euroopan unionissa käsittelevän keskustelufoorumin.

(6) Yritysten hallinnointi- ja ohjausjärjestelmää käsittelevän eurooppalaisen foorumin tehtävänä olisi oltava vaihtaa tietoja ja jäsenvaltioiden parhaita käytänteitä yritysten hallinnointi- ja ohjausjärjestelmää koskevien kansallisten säännösten lähentämisen edistämiseksi, pohtia ja keskustella sekä neuvoa komissiota alan asioista.

(7) Yritysten hallinnointi- ja ohjausjärjestelmää käsittelevän eurooppalaisen foorumin olisi laadittava oma työjärjestyksensä ottaen täysin huomioon toimielinten tehtävät ja oikeudet (2),

ON PÄÄTTÄNYT SEURAAVAA:

1 artikla

Perustetaan yritysten hallinnointi- ja ohjausjärjestelmää yhteisössä käsittelevä asiantuntijaryhmä, jonka nimi on yritysten hallinnointi- ja ohjausjärjestelmää käsittelevä eurooppalainen foorumi (jäljempänä ”foorumi”).

2 artikla

Foorumin tehtävänä on edistää yritysten hallinnointi- ja ohjausjärjestelmää koskevien kansallisten säännösten lähentämistä yritysten hallinnointi- ja ohjauskäytänteiden jäsenvaltioissa tapahtuvan kehityksen perusteella ja antaa komissiolle, joko tämän pyynnöstä tai omasta aloitteestaan, strategista neuvontaa yritysten hallinnointi- ja ohjausjärjestelmään liittyvää politiikkaa koskevissa asioissa.

3 artikla

Foorumissa on enintään 18 jäsentä, joilla on oltava yhteisön tasolla yleisesti tunnustettu kokemus ja pätevyys yritysten hallinnointi- ja ohjausjärjestelmien alalla. Komissio nimittää foorumin jäsenet. Jäsenluettelo on liitteessä.

Komissio osallistuu foorumin kokouksiin ja nimeää korkean tason edustajan osallistumaan sen keskusteluihin.

Foorumin puheenjohtajana toimii komission edustaja.

4 artikla

Foorumin jäsenten toimikausi on kolme vuotta. Sama jäsen voidaan nimittää uudeksi toimikaudeksi. Kolmivuotisen toimikautensa päätyttyä foorumin jäsenet jatkavat tehtävissään, kunnes heidän tilalleen on nimitetty uudet jäsenet tai heidät on nimitetty uudelleen. Jos foorumin jäsen eroaa tehtävästään tai kuolee toimikautensa aikana, komissio nimittää uuden jäsenen 3 artiklan mukaisesti.

5 artikla

Komissio julkaisee jäsenluettelon Euroopan unionin virallisessa lehdessä.

6 artikla

Foorumi voi kutsua asiantuntijoita ja tarkkailijoita kokouksiinsa.

Foorumi voi perustaa työryhmiä.

7 artikla

Foorumi laatii vuosikertomuksen komissiolle.

8 artikla

Foorumi vahvistaa työjärjestyksensä.

Komissio huolehtii foorumin sihteeristön tehtävistä.

9 artikla

Foorumin jäsenten, tarkkailijoiden ja asiantuntijoiden matka- ja oleskelukustannukset, jotka liittyvät foorumin toimintaan, korvataan komission voimassa olevien määräysten mukaisesti. Tehtävien hoidosta ei makseta palkkiota.

10 artikla

Foorumi aloittaa tehtävänsä 18 päivänä lokakuuta 2004.

Tehty Brysselissä 15 päivänä lokakuuta 2004. Komission puolesta Frederik BOLKESTEIN Komission jäsen

(1) KOM(2003) 284 lopullinen.

(2) Neuvoston päätelmät, annettu 22 päivänä syyskuuta 2003, 9 kohta.

ANEXO — PŘÍLOHA — BILAG — ANHANG — ANNEKS — ΠΑΡΑΡΤΗΜΑ — ANNEX — ANNEXE — ALLEGATO — PIELIKUMS — PRIEDAS — MELLÉKLET — ANNESS — BIJLAGE — ZAŁĄCZNIK — ANEXO — PRÍLOHA — PRILOGA — LIITE — BILAGA

— Antonio Borges,

— Igor Adam Chalupec,

— Bertrand Collomb,

— Gerhardt Cromme,

— David Devlin,

— Emílio Gabaglio,

— José María Garrido,

— Peter Montagnon,

— Colette Neuville,

— Roland Oetker,

— Alastair Ross Goobey,

— Rolf Skog,

— Andreas Trink,

— Jaap Winter,